DA Den Europæiske Unions Tidende L 41/11

KOMMISSIONENS FORORDNING (EF) Nr. 133/2008

af 14. februar 2008

om indførsel fra tredjelande af og eksportrestitutioner for racerent avlskvæg

(kodificeret udgave)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød (1), særlig artikel 31, stk. 4, og artikel 33, stk. 12, og

ud fra følgende betragtninger:

(1) Kommissionens forordning (EØF) nr. 2342/92 af 7. august 1992 om indførsel fra tredjelande af og eksportrestitutioner for racerent avlskvæg og om ophævelse af forordning (EØF) nr. 1544/79 (2) er blevet ændret væsentligt ved flere lejligheder (3). Forordningen bør af klarheds- og rationaliseringshensyn kodificeres.

(2) Racerent avlskvæg henhørende under KN-kode 0102 10 kan indføres i Fællesskabet uden importtold. Ved udførsel af hundyr på indtil 60 måneder kan der ydes større restitutioner end for levende kvæg, der henhører under KN-kode 0102 90.

(3) Med henblik på en korrekt anvendelse af gældende fællesskabsbestemmelser bør begrebet racerent avlskvæg fastlægges nærmere. Definitionen i artikel 1 i Rådets direktiv 77/504/EØF af 25. juli 1977 om racerent avlskvæg (4) bør anvendes i denne forbindelse.

(4) Med henblik på at sikre, at indførte dyr faktisk anvendes til avl, skal de ledsages af det stamblad og det sundhedscertifikat, der normalt kræves for sådanne avlsdyr. Importøren forpligter sig endvidere til at holde dyrene i live i en vis periode.

(5) Da der ikke stilles sikkerhed for at garantere, at dyrene holdes i live i en vis periode, bør bestemmelserne i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (5) finde anvendelse.

(6) Fællesskabet har indgået bilaterale frihandelsaftaler med EFTA-landene. I henhold til aftalerne er disse tredjelande undtaget fra visse bestemmelser og forpligtelser, idet der dog ved overgang til fri omsætning i Fællesskabet skal fremlægges stamblad og sundhedscertifikat for racerene avlsdyr.

(7) For racerene hunavlsdyr er det for at garantere, at dyrene faktisk anvendes til avl, nødvendigt at fastlægge, hvilke veterinærdokumenter der skal ledsage dyrene ved udførsel, samt hvilke resultater fra bestemmelserne af avlsværdien der skal anføres på stambladet eller ledsage dette.

(8) Ved indførsel i Fællesskabet er det nødvendigt at kontrollere, at racerene avlsdyr ikke tidligere er blevet udført fra Fællesskabet med ydelse af eksportrestitutioner. I forbindelse med dyr, for hvilke der er ydet eksportrestitutioner, bør der tilbagebetales beløb svarende hertil, inden dyrene genindføres i Fællesskabet.

(9) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød —

UDSTEDT FØLGENDE FORORDNING:

Artikel 1

Med henblik på opkrævning af importtold og ydelse af eksportrestitutioner betragtes levende kvæg som racerene avlsdyr henhørende under KN-kode 0102 10, hvis de svarer til definitionen i artikel 1 i direktiv 77/504/EØF. Som racerene hunavlsdyr betragtes i øvrigt kun dyr på indtil seks år.

Artikel 2

1. Når racerent avlskvæg henhørende under KN-kode 0102 10 overgår til fri omsætning, skal importøren for hvert dyr forelægge medlemsstatens toldvæsen følgende:

a) stamblad og husdyravlscertifikat, som er udfærdiget i overensstemmelse med Kommissionens beslutning 96/510/EF (6)

b) sundhedscertifikat af den type, der kræves for racerent avlskvæg, eller en bekræftet kopi af dette certifikat og det fælles veterinærdokument til brug ved import (CVED), som er udfærdiget i overensstemmelse med Kommissionens forordning (EF) nr. 282/2004 (7).

2. Importøren skal endvidere forelægge toldvæsenet en skriftlig erklæring om, at dyret ikke vil blive slagtet inden for 24 måneder fra importdagen at regne, bortset fra tilfælde af force majeure.

3. Senest ved udgangen af den 27. måned efter måneden for overgang til fri omsætning fører importøren over for importmedlemsstatens toldvæsen bevis for, at dyret:

a) ikke er blevet slagtet inden udløbet af den frist, der er fastsat i stk. 2, eller

b) er blevet slagtet inden udløbet af fristen af sundhedsmæssige grunde eller er gået til grunde som følge af sygdom eller en ulykke.

Det i litra a) nævnte bevis føres ved hjælp af en attest, som er udstedt af den sammenslutning, organisation eller offentlige tjeneste i medlemsstaten, der fører stambogen, eller en embedsdyrlæge. Det i litra b) nævnte bevis føres ved hjælp af en attest, som er udstedt af en af medlemsstaten udpeget offentlig tjeneste. Disse beviser kontrolleres i den edb-database, der er fastsat i artikel 5 i Europa-Parlamentets og Rådets forordning (EF) nr. 1760/2000 (8), når denne database er blevet funktionsdygtig.

4. Overholdes fristen på 24 måneder ikke, jf. dog stk. 3, litra b), tariferes dyret under KN-kode 0102 90, og ikke-opkrævet importtold vil blive inddrevet i overensstemmelse med forordning (EØF) nr. 2913/92.

5. Bestemmelserne om aldersgrænse i artikel 1 og forpligtelserne i stk. 2, 3 og 4 i denne artikel finder ikke anvendelse på indførslen af racerene avlsdyr med oprindelse i og hidrørende fra Island, Norge og Schweiz.

6. Denne artikel berører ikke anvendelsen af artikel 7, stk. 2, i direktiv 77/504/EØF.

Artikel 3

1. Der ydes kun restitution for racerene hundyr, hvis der for hvert dyr ved afslutning af toldformaliteterne ved udførsel forelægges følgende dokumenter i original med en kopi:

a) det stamblad (afstemningscertifikat), der er udstedt ifølge artikel 2, stk. 1, i Kommissionens beslutning 2005/379/EF (9), eller ethvert andet dokument, der er udstedt ifølge nævnte artikels stk. 2

b) det af bestemmelsestredjelandet krævede sundhedscertifikat for racerent avlskvæg.

Uanset litra b) kan medlemsstaterne dog tillade, at der fremlægges et enkelt certifikat for et parti dyr.

2. Originalen af de i stk. 1 nævnte to dokumenter tilbageleveres til eksportøren, og den af toldvæsenet bekræftede kopi indsættes i ansøgningen om betaling af restitution.

Artikel 4

1. Før racerent avlskvæg, der genindføres i Fællesskabet, kan overgå til fri omsætning, skal eksportrestitutionen tilbagebetales, eller myndighederne skal træffe de nødvendige foranstaltninger til tilbageholdelse af disse beløb, hvis de ikke allerede er betalt.

2. Hvis det på tidspunktet for afslutning af toldformaliteterne ved indførsel af dyr henhørende under KN-kode 0102 10 af stambladet fremgår, at avleren er bosat i Fællesskabet, skal importøren bevise, at der ikke er ydet nogen restitution, eller at det ydede beløb er blevet tilbagebetalt. Kan dette ikke bevises, antages det, at der for dyrene er ydet en eksportrestitution, der svarer til den højeste importtold på dagen for indførsel i Fællesskabet for kvæg henhørende under KN-kode 0102 90.

Artikel 5

Forordning (EØF) nr. 2342/92 ophæves.

Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag II.

Artikel 6

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 14. februar 2008. På Kommissionens vegne José Manuel BARROSO Formand

(1) EFT L 160 af 26.6.1999, s. 21. Senest ændret ved Kommissionens forordning (EF) nr. 98/2008 (EUT L 29 af 2.2.2008, s. 5). Forordning (EF) nr. 1254/1999 erstattes af forordning (EF) nr. 1234/2007 (EUT L 299 af 16.11.2007, s. 1) med virkning fra 1.7.2008.

(2) EFT L 227 af 11.8.1992, s. 12. Senest ændret ved forordning (EF) nr. 1746/2005 (EUT L 280 af 25.10.2005, s. 8).

(3) Se bilag I.

(4) EFT L 206 af 12.8.1977, s. 8. Senest ændret ved forordning (EF) nr. 807/2003 (EUT L 122 af 16.5.2003, s. 36).

(5) EFT L 302 af 19.10.1992, s. 1. Senest ændret ved forordning (EF) nr. 1791/2006 (EUT L 363 af 20.12.2006, s. 1).

(6) EFT L 210 af 20.8.1996, s. 53.

(7) EUT L 49 af 19.2.2004, s. 11.

(8) EFT L 204 af 11.8.2000, s. 1.

(9) EUT L 125 af 18.5.2005, s. 15.